དགེ་བཤེས་ཡེ་ཤེས་དབང་ཕྱུག་མཆོག་གིས།ཤར་ཕྱོགས་ཀྱི་བསྟན་པའི་སྒྲོན་མེ་ཅོ་ནེ་གྲགས་པ་བཤད་སྒྲུབ་ཅེས་གསུངས་པ་བཞིན་དམ་པ་ཁོང་ཉིད་དགུང་ལོ་ཉེར་གཅིག་པ་ཤིང་ཕག་སྟེ་སྤྱི་ལོ༡༦༩༦ལོའི་སྟོན་ཀར་དབུས་ལྷ་ལྡན་དུ་ཕེབས་ཏེ་སེར་སྨད་ཐོས་བསམ་གླིང་གི་གྲྭ་སར་ཞུགས་པ་དང་།རྗེ་བཀྲ་ཤིས་དཔལ་བཟང་དགེ་རྒན་དུ་བསྟེན་ཏེ་གཞུང་ཆེན་བཀའ་པོད་ལྔར་གསན་བསམ་གྱི་དབུ་བཙུགས་ཤིང་།ཐུན་མོང་བའི་རིག་གནས་ཀྱི་སྐོར་ཡང་གསན་སྦྱོང་མཛད།མེ་ཁྱི་སྟེ་སྤྱི་ལོ༡༧༠༦ལོའི་ཟླ་དང་པོར་ལྷ་ལྡན་སྨོན་ལམ་ཆེན་མོར་དམ་བཅའ་འཇོག་རྩིས་ཡོད་ཀྱང་།དབུས་ཕྱོགས་སུ་སོག་བོད་བར་འཁྲུགས་པ་བྱུང་བས་སྔ་ནུར་བྱེད་དགོས་པ་བྱུང་།དགུང་ལོ་སོ་གཅིག་པ་ཤིང་བྱ་སྟེ་སྤྱི་ལོ༡༧༠༥ལོའི་ཟླ་བརྒྱད་པར་སློབ་དཔོན་དམ་པ་ཚུལ་ཁྲིམས་རིན་ཆེན་མཆོག་གི་བཀའ་བཞིན་ལྷ་རམས་དམ་བཅའ་བཞག་སྟེ་མཚན་བཏགས་བཞེས་པ་དང་།དགུང་ལོ་སོ་གཉིས་པ་ལ་གཙང་བཀྲ་ཤིས་ལྷུན་པོར་ཕྱིན་ཏེ་པཎ་ཆེན་བློ་བཟང་ཡེ་ཤེས་ཀྱི་དྲུང་ནས་བསྙེན་རྫོགས་ཀྱི་སྡོམ་པ་བཞེས་པས་ཡོད་ཚད་ངོ་མཚར་ཞིང་དད་པས་ཁེངས་པར་བྱས་སོ།།